Diari Oficial de la Generalitat Valenciana


Sumari del DOGV 4149, del 17-12-2001 (2001/12772)

ORDRE de 3 de desembre de 2001, de la Conselleria de Benestar Social per la qual es regula i es convoca el programa per a finançar estades en residències de tercera edat l'any 2002.
-------------------------------------------------------------------------------------------------------------------------------------------------------------------------------------

### Dades del document

Número de DOGV
:   4149

Data del DOGV
:   17-12-2001

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2001/12598


Data del document
:   03-12-2001

Organisme emissor
:   Conselleria de Benestar Social

Tipus de document
:   Ordre

Anàlisi jurídica

 Descriptors 

:   * tercera edat
    * ajuda pública
    * suport econòmic
    * equipament social

ORDRE de 3 de desembre de 2001, de la Conselleria de Benestar Social per la qual es regula i es convoca el programa per a finançar estades en residències de tercera edat l'any 2002. [2001/A12054]
  
La població de tercera edat és un dels grups socials que necessita una atenció específica, de forma molt particular quan per la seua situació de soledat, deficiències en el seu estat de salut, o absència de família que puga facilitar-los l'atenció que necessiten, hagen de recórrer a l'ingrés en un centre residencial.
  
Actualment es considera que la qualitat de vida de les persones majors s'incrementa quan aquestes poden satisfer les seues necessitats en el seu mateix entorn familiar i social, però és un fet, que determinades situacions no poden satisfer-se en aquest àmbit i és necessari per això, disposar d'altres alternatives: les residències.
  
A més cal possibilitar l'elecció del centre a les persones que necessiten aquest recurs habilitant una oferta de places residencials el més àmplia possible i respectant la proximitat al seu àmbit familiar.
  
Per tot això la Generalitat, en el marc del que preveu l'article 50 de la Constitució, l'article 31.24 de l'Estatut d'Autonomia, l'article 20.d de la Llei 5/1997, de 25 de juny, per la qual es regula el sistema de serveis socials en l'àmbit de la Comunitat Valenciana, així com el Pla de Qualitat Assistencial Gerontològic aprovat mitjançant l'Acord del Consell d'1 de setembre de 1998, i en virtut de les facultats atribuïdes per l'article 47.11 del Text Refós de la Llei d'Hisenda Pública de la Generalitat Valenciana, aprovat pel Decret Legislatiu de 26 de juny de 1991, del Consell de la Generalitat Valenciana, i el Decret 138/2000, de 5 de setembre del Govern Valencià, pel qual s'aprova el Reglament Orgànic i Funcional de la Conselleria de Benestar Social,
  
ORDENE
  
Article 1. Objecte
  
1.1 L'objecte d'aquesta ordre és convocar el programa per a l'any 2002 per a sufragar les estades en residències de persones que, tenint necessitat d'ingressar en un centre residencial, no disposen de mitjans suficients per a fer front al seu cost. Aquestes estades podran tenir caràcter permanent o temporal.
  
1.1.1 S'entén per ingrés temporal el que es produeix per a satisfer necessitats eventuals tant sanitàries com socials de caràcter previsible, que afecten directament persones majors per períodes de convalescència o necessitats transitòries.
  
1.1.2 S'entén per estada de respir la que té com a finalitat essencial la substitució del cuidador/s de persones majors amb algun grau de dependència, quan per diferents raons, i per un temps limitat, els primers no poden fer-se càrrec de l'atenció que necessite el segon.
  
1.1.3 S'inclouen dins d'aquestes categories a les persones, semiassistides, assistides o supraassistides.
  
1.1.4 La duració de les estades temporals serà d'un o dos mesos naturals com a màxim, si s'acredita prou que no hi ha un altre mode de satisfer convenientment la necessitat. En el cas de sol·licitar ingressos temporals o de respir, hauran de fer-ho amb un mes d'antelació com a mínim a la data prevista per a l'ingrés.
  
1.1.5 Quan es tracte d'aquest tipus d'estades de caràcter transitori, una vegada esgotat el termini corresponent, el sol·licitant podrà abandonar el centre o bé romandre-hi a títol particular.
  
1.1.6 A fi d'evitar que aquest sistema s'utilitze com una forma privilegiada d'accés permanent, les persones que hagen sigut ateses temporalment, que desitgen accedir a estades amb caràcter permanent, hauran de sol·licitar-ho novament presentant una sol·licitud ordinària que es resoldrà segons els criteris generals que s'estableixen en els apartats següents
  
1.2. Acreditada per la persona major la seua necessitat d'ingrés en una residència i la carència de mitjans econòmics per a satisfer aquesta necessitat, la Generalitat Valenciana sufragarà l'import complementari fins al preu de la plaça establit en l'article 2.2 d'aquesta ordre. L'esmentat import serà satisfet directament a qualsevol de les residències integrades en aquest programa i que el beneficiari elegisca per a la seua atenció.
  
Article 2. Tipologia de les places i quantia
  
2.1 La tipologia dels usuaris es determinarà en funció del grau de dependència dels beneficiaris d'acord amb les puntuacions que figuren en l'annex I, a partir de l'informe mèdic segons model 3 que figura en l'annex, efectuat per un metge col·legiat que es pronunciarà per cada un dels aspectes a què es refereix el barem. Així, als efectes d'aquest programa, una vegada determinada la puntuació total mitjançant la suma de les puntuacions obtingudes en cada un dels apartats d'aquest barems, es consideraran:
  
- Semiassistits: els que obtingueren una puntuació de més de 10 i fins a 18 punts.
  
- Assistits: els que obtingueren una puntuació de més de 18 punts i fins a 30 punts.
  
- Supraassistits: els que obtingueren una puntuació de més de 30 punts.
  
2.2 Els preus de les places, i per tant les quanties que serviran de base per al càlcul del preu per plaça en l'exercici 2002, són les que s'especifiquen a continuació:
  
Semiassistits 842,17 euros /mes (impostos inclosos)
  
Assistits 1.022,62 euros /mes (impostos inclosos)
  
Supraassistits 1.232,07 euros /mes (impostos inclosos)
  
2.3 Els sol·licitants que no obtingueren en l'informe mèdic una puntuació superior als 10 punts es consideraren com a vàlids i només seran objecte d'aquestes ajudes quan hagen sigut beneficiaris l'any anterior o quan figuren com a cosol·licitant amb persones valorades com a semiassistits, assistits o supraassistits. El preu de la plaça de vàlid s'estableix en 733,23 euros/mes (impostos inclosos).
  
2.4 En els preus anteriors s'inclou l'atenció integral dels beneficiaris amb tots els serveis propis d'un centre residencial, sense que la residència puga cobrar als beneficiaris quantitats addicionals per la prestació d'aquests.
  
Article 3. Persones que poden acollir-se al programa
  
3.1 Poden acollir-se al programa objecte d'aquesta convocatòria les persones que reunisquen els següents requisits:
  
3.1.1 Tenir 60 anys o més i que hagen cessat en la seua activitat laboral. Excepcionalment s'inclouran persones menors d'aquesta edat, quan es tracte de minusvàlids convivents amb els sol·licitants i que desitgen ingressar conjuntament amb ells, a fi de preservar la unitat familiar, sempre que ingressen en el mateix centre que els sol·licitants principals. A aquests efectes es consideraran minusvàlids aquells que defineix com a tals la Llei d'Integració Social del Minusvàlid i que tinguen un grau de minusvalidesa igual o superior al 33%.
  
3.1.2 Residir a la Comunitat Valenciana, estant empadronat en algun dels seus municipis amb una antiguitat mínima d'un any.
  
3.1.3 Acreditar la necessitat de l'ingrés en un centre residencial per no disposar d'altres recursos alternatius per a satisfer aquesta necessitat.
  
Article 4. Acreditació de la necessitat
  
4.1 Per a acreditar la necessitat d'ingrés en un centre residencial, el sol·licitant haurà d'adjuntar a la seua sol·licitud un informe social segons model 2 que figura en l'annex, on es reflectisca la seua situació personal i familiar així com qualsevol altra circumstància, que a juí del tècnic que l'elabore, justifique aquesta necessitat. L'informe social, emés pel treballador social, s'estendrà a tots els aspectes a què es refereix l'annex II i es valorarà d'acord amb la puntuació que figura en l'esmentat annex II, i caldrà, per a acreditar la necessitat social, obtenir com a mínim els següents punts:
  
a) Semiassistits: 15 punts
  
b) Assistits: 18 punts
  
c) Supraassistits: 30 punts
  
4.2 Per a l'acreditació de la insuficiència de recursos econòmics per a afrontar els costos de la residència es consideraran els ingressos provinents de sous, rendes, interessos bancaris, pensions o ajudes corresponents a institucions públiques o qualsevol altra forma d'ingressos.
  
4.3 Es considerarà que el sol·licitant té recursos econòmics suficients i per tant no podrà acollir-se al programa establit en aquesta ordre, quan la renda per capita de la seua unitat familiar siga igual o superior al cost de la plaça que necessita, d'acord amb els preus que s'indiquen en l'article 2.2 d'aquesta ordre, o quan la suma de l'aportació que li corresponga realitzar i la que corresponga a les unitats familiars dels seus fills que no formen part de la unitat familiar del sol·licitant, d'acord amb el que preveu l'article 8 d'aquesta ordre, iguale o supere el preu de la mencionada plaça. A aquests efectes, es consideraran unitats familiars les regulades en l'article 68 de la Llei 40/1998, de l'Impost sobre la Renda de les Persones Físiques.
  
Article 5. Requisits dels centres
  
5.1 Els sol·licitants que accedisquen al programa podran ingressar en qualsevol centre dependent de la Direcció General de Serveis Socials la gestió dels quals s'establisca per aquest sistema o en qualsevol de les residències que reunisquen els següents requisits:
  
5.1.1 Disposar de l'autorització concedida a l'empara de l'article 47 de la vigent Llei 5/1997, per la qual es regula el Sistema de Serveis Socials en l'àmbit de la Comunitat Valenciana.
  
Quan la direcció territorial en el seguiment habitual dels centres, o la inspecció de Serveis Socials detecte l'incompliment d'algun dels requisits exigits i/o la residència siga objecte d'un expedient sancionador, se suspendrà cautelarment la difusió d'aquest centre en els llistats de centres adherits a fi d'evitar que siga elegit per a la seua atenció per nous beneficiaris. No obstant l'anterior, no s'exclourà del programa per als seus usuaris actuals, mentre s'instrueix l'expedient sancionador i aquest no es resolga de forma definitiva.
  
S'exceptuen del que expressa l'apartat anterior aquells supòsits en què, per la gravetat de l'incompliment, la Direcció General de Serveis Socials en el mateix expedient sancionador o d'acord amb el que preveu l'article 5.2 de l'ordre de la convocatòria, resolga revocar la resolució d'adhesió del centre i la separació automàtica del programa.
  
5.1.2 Estar acollida al sistema establit per aquesta ordre mitjançant la petició d'adhesió a la Direcció General de Serveis Socials, omplint la sol·licitud que figura en l'annex IV, que es resoldrà oportunament. Les residències adherides a aquest programa en exercicis anteriors, mantindran tal condició excepte manifestació expressa en contrari de la mateixa residència o resolució motivada de la Direcció General de Serveis Socials efectuada després d'instruir el corresponent expedient per incompliment d'algun dels requisits establits legalment.
  
5.1.3 L'adhesió al programa implicarà per als titulars de les residències les següents obligacions:
  
5.1.3.a) Acceptar els preus i les condicions que s'estableixen en aquesta ordre.
  
5.1.3.b) Comunicar les altes i les baixes d'usuaris a la direcció territorial de Benestar Social de la província on està ubicat el centre, en el termini de tres dies, especificant el motiu d'aquesta i adjuntant els justificants corresponents.
  
5.1.3.c) Acceptar la condició d'usuari vàlid, semiassistit, assistit o supraassistit que haurà sigut determinada prèviament per la Conselleria de Benestar Social d'acord amb els criteris establits en l'article 2 i que quedarà indicat en la resolució.
  
5.1.3.d) Acceptar l'ingrés de beneficiaris en la residència sempre que dispose de places lliures. Una vegada admés un beneficiari, la residència no podrà exigir-li que abandone el centre excepte circumstàncies excepcionals, que es troben regulades en el reglament de règim Intern del centre, i amb la comunicació i acceptació prèvia de la Direcció General de Serveis Socials.
  
5.1.3.e) Si una persona ingressa en un centre a títol particular, no com a beneficiari del programa, i una vegada en la residència sol·licita l'ajuda, haurà de comunicar-ho a la residència en el moment de fer-ho i si li és concedida, la residència no podrà després exigir al beneficiari l'abandó del centre, al·legant la falta de places per a atendre'l. La residència està obligada a cobrir aquesta circumstància sempre que el total de les places ocupades d'esta manera no excedisca d'un 10% de les places totals adherides.
  
5.1.3.f) Anotar cada ingrés en el llibre de registre del centre fent constar-hi, que és beneficiari d'aquest sistema d'ajudes.
  
5.1.3.g) Anotar en el llibre de registre del centre la baixa de l'interessat i els motius, així com qualsevol altra incidència rellevant que es produïsca en relació amb l'interessat.
  
5.1.3.h) Disposar d'un expedient amb les dades essencials de cada un dels usuaris garantint-se la seua confidencialitat. En aquest expedient hauran de constar a més:
  
La documentació justificativa en casos d'incapacitat o presumpta incapacitat i els tràmits efectuats d'acord amb el que exigeix la normativa vigent en casos d'incapacitat sobrevinguda.
  
Un inventari dels elements personals que porte l'usuari en el moment de l'ingrés.
  
5.1.3.i) Disposar d'una plantilla de personal que en cap cas no siga inferior a 35 treballadors per cada 100 residents, i que en tot cas siga prou per a assegurar en la seua organització interna i distribució per torns, que els usuaris estiguen atesos les 24 hores del dia. La plantilla descrita, haurà d'estar integrada almenys, per un 70% de personal qualificat d'atenció directa.
  
5.1.3.j) En les residències la capacitat de les quals siga igual o superior a les 100 places s'hi exigirà un metge i un ATS amb una dedicació de 40 hores setmanals. En les de capacitat inferior s'exigirà un ATS amb una dedicació de 8 hores setmanals per cada 10 usuaris i un metge amb una hora setmanal de dedicació per cada 10 residents fins un màxim de jornada completa, exigint-se a més, per al cas de supraassistits, els requisits que s'expressen en l'article següent.
  
5.1.3.k) Proporcionar als usuaris els serveis propis d'un centre residencial, així com activitats ocupacionals, recreatives i rehabilitadores.
  
5.1.4 Els centres hauran de manifestar per escrit el seu compromís d'integració en el Pla de Millora Assistencial (PMA), les línies de actuació del qual es publiquen en l'annex d'aquesta ordre.
  
5.1.5 Complir amb el que preveu l'article 17 d'aquesta ordre, en el qual es refereix al pagament i la justificació de les estades i atenir-se a les indicacions que sobre aquesta matèria els proporcionen els òrgans competents.
  
5.2 La Direcció General de Serveis Socials podrà revocar l'adhesió del centre al programa per incompliment de qualsevol de les obligacions i requisits exigits a aquests després de l'obertura d'un expedient a aquest efecte, sense perjuí de les mesures provisionals que pogueren dictar-se a l'empara del que preveu l'article 72 de la Llei 30/1992, de Règim Jurídic de les Administracions Públiques i del Procediment Administratiu Comú, en la seua redacció donada per la Llei 4/1999, de 13 de gener, de modificació de l'anterior.
  
Article 6. Atenció de supraassistits
  
6.1 Les residències que desitgen atendre persones qualificades com a supraassistides hauran de sol·licitar-ho expressament omplint el model que figura en l'annex IV i hauran de reunir a més dels requisits establits amb caràcter general en l'article anterior, altres requisits addicionals, relatius a personal i equipaments.
  
6.2 Si la residència acull un nombre igual o inferior a 20 supraassistits, la plantilla global de centre, haurà de ser com a mínim de 40 treballadors per cada 100 residents; si acull entre 20 i 45 usuaris la plantilla global mínima serà de 45 treballadors per cada 100 residents i si acull més de 45 supraassistits, de 50 treballadors per cada 100 residents.
  
6.3 En tot cas, en la seua plantilla, hauran de figurar els següents professionals: metge, psicòleg, treballador social, fisioterapeuta, dietista i ajudants tècnics sanitaris, exigint-se en tots els supòsits, la presència d'un ATS durant les 24 hores del dia.
  
6.4 Respecte a l'equipament, la residència haurà de comptar amb dotació material d'infermeria, material d'esterilització, llits articulats amb baranes de seguretat, matalafs antiescares i equipament de transferència i transport.
  
6.5 Els usuaris supraassistits atesos en residències que no estiguen preparades per a això, hauran de traslladar-se a centres que es troben expressament autoritzats per a l'atenció d'aquest tipus d'usuaris. Excepcionalment, en els casos en què el trasllat de residència puga suposar un greu perjuí per a l'usuari podrà romandre en la mateixa residència, amb petició expressa prèvia per part seua, o de la seua família, (quan no estiguera l'ancià en condicions de decidir per si mateix), a la Direcció General de Serveis Socials. També serà necessària la conformitat de la residència, tot això sense perjuí del que estableix l'article 757.3 i 763 de la Llei 1/2000, de 7 de gener, d'Enjudiciament Civil.
  
Atés el caràcter excepcional d'aquest supòsit, en cap cas no s'abonaran places de supraassistits a centres que no reunisquen les condicions exigides i que no hagen sigut reconeguts com a aptes per a això, per la Direcció General de Serveis Socials mitjançant resolució expressa.
  
6.6 Quan un sol·licitant obtinga una puntuació de supraassistit i es trobe atés en una residència no autoritzada per a això, però manifeste el seu desig de romandre en el mateix centre, haurà d'indicar-ho expressament. En aquest cas i d'acord amb el que estableix l'apartat anterior, se li considerarà com a assistit.
  
Article 7. Exclusions
  
7.1 Queden explícitament excloses d'aquest programa aquelles persones que hagen rebut alguna subvenció per a l'ingrés en residència per altres organismes, en la quantia necessària per a cobrir la necessitat.
  
Article 8. Determinació de les aportacions personals i familiars i quantificació de l'import que haurà de sufragar la Generalitat Valenciana
  
8.1 Una vegada determinat el tipus d'usuari a partir de l'informe mèdic i conseqüentment l'import de la plaça que necessita, corresponent a la seua categoria, segons els preus establits en l'article 2, es determinarà l'import de les ajudes que sufragarà la Generalitat Valenciana i que quedarà determinat per:
  
Import de l'ajuda = cost de la plaça - (aportació del beneficiari + aportació familiar)
  
8.2 L'aportació de l'usuari es calcularà aplicant als ingressos de la seua unitat familiar la quantia establida per la normativa de preus públics per a places d'assistits en residències de tercera edat dependents de la Generalitat Valenciana, considerant-se com a unitat familiar del sol·licitant l'especificada en l'article 4.3.
  
8.3 A més de l'aportació que corresponga al sol·licitant, els fills participaran també en el cost de la plaça residencial si els ingressos de la seua mateixa unitat familiar superen determinats nivells de renda, considerant per a això separadament la renda per capita de les unitats familiars de cada un dels fills. A aquest efecte, els fills hauran de firmar la conformitat a l'aportació que els corresponga i que figura en la taula de l'annex III.
  
Segons la mencionada taula les rendes familiars s'agrupen de forma escalonada aplicat aportacions progressives amb relació a la quantia d'aquestes i establint una doble progressió en els tipus d'aportació:
  
a) L'aportació s'incrementa a mesura que augmenta el nivell de renda.
  
b) L'aportació s'incrementa a mesura que augmenta la renda per capita de la unitat familiar, però considerant la renda global de cada unitat familiar en atenció al nombre de membres i deixant exemptes d'aportació les famílies de renda per capita més baixa.
  
8.4 No obstant l'anterior, a l'efecte de determinar l'import de l'ajuda caldrà tindre's en compte el següent:
  
a) Quan es justifique mitjançant sentència judicial que l'ancià manca del dret a la prestació alimentària de tots o d'algun dels seus fills, la renda per capita de les unitats familiars dels fills que no estigueren obligats a la prestació d'aliments, no es computaran per a determinar l'aportació de la Conselleria.
  
b) Quan la sentència obligue els fills al pagament de pensió alimentària de quantia inferior a la quantitat que correspondria aplicant la taula de l'annex III, es prendrà com a quantia de l'aportació familiar la fixada en la sentència.
  
8.5 Considerant la forma de càlcul especificada en l'apartat anterior, els trams de renda i les corresponents aportacions familiars d'aquesta convocatòria s'estableixen en l'annex III.
  
8.6 Una vegada determinada la quantitat que haurà d'aportar el beneficiari i la seua família si escau, la directora general de Serveis Socials dictarà resolució.
  
L'esmentada resolució especificarà el cost de la plaça, l'import que li correspon abonar al sol·licitant, el de les aportacions familiars si escau, i l'import de l'ajuda que la Generalitat Valenciana abonarà directament al centre.
  
Article 9. Documentació
  
El sol·licitant haurà de presentar la següent documentació:
  
9.1 Sol·licitud segons model que figura en l'annex, degudament omplida, firmada per la persona interessada, o pel seu representant, sempre que aquest últim ho acredite en la forma establida en l'article 32 de la Llei 30/92 de 26 de novembre, del Règim Jurídic de les Administracions Públiques i del Procediment Administratiu Comú.
  
Si la persona interessada està incapacitada per sentència judicial, haurà de firmar la sol·licitud el tutor o curador designat per l'autoritat judicial.
  
9.2 En el cas que existisca una presumpta incapacitat o una incapacitat declarada, caldrà presentar junt amb la sol·licitud, l'autorització del jutge per a l'internament o la sol·licitud de l'esmentada autorització.
  
9.3 Fotocòpia compulsada del document nacional d'identitat del sol·licitant i del representant legal si és procedent.
  
9.4 Certificat d'empadronament amb especificació de l'antiguitat.
  
9.5 Fotocòpia compulsada de la declaració de la renda i/o patrimoni o certificat negatiu d'Hisenda del sol·licitant i del seu cònjuge corresponent a l'exercici de 2000.
  
9.6 Justificant de la pensió o pensions expedit per l'organisme competent relativa a l'any 2002.
  
9.7 Fotocòpia compulsada de la declaració de la renda i/o de patrimoni de la unitat familiar dels fills del sol·licitant, o certificat negatiu d'Hisenda corresponent a l'exercici de 2000. (En el cas de matrimonis que efectuen declaracions individuals, hauran de presentar fotocòpia de la declaració d'aquests dos).
  
9.8 Imprés de dades econòmiques segons el model 4 que acompanya aquesta ordre amb la conformitat dels fills d'efectuar l'aportació familiar mitjançant la firma de l'imprés oficial corresponent.
  
9.9 Informe mèdic segons el model 3 establit en l'annex, degudament omplit i firmat en què figuren les dades del metge que l'emet i el número de col·legiat.
  
9.10 Informe social d'acord amb el model 2 establit en l'annex omplit per un treballador social de la mateixa manera que en l'apartat anterior.
  
9.11 Certificat de minusvalidesa per a l'excepció establida en l'article 3.1.1 expedit per un centre d'orientació, diagnòstic i tractament de minusvalideses.
  
9.12 Fotocòpies compulsada de la sentència judicial, si és procedent, a què es fa referència en l'article 8.4 d'aquesta ordre.
  
Article 10. Justificació dels ingressos econòmics
  
La justificació dels ingressos del sol·licitant i de les persones a què es refereix l'article 4.3, s'efectuarà en la forma que s'especifica a continuació:
  
10.1 La renda anual es justificarà amb el certificat de la pensió de l'any 2002 i la declaració de l'impost sobre la renda de les persones físiques i/o del patrimoni de l'exercici de 2000 amb la totalitat dels fulls, incloent-hi el full d'ingrés o devolució degudament segellada.
  
10.2 En el cas que s'haguera realitzat declaració complementària, caldrà adjuntar-se'n fotocòpia compulsada de tots els fulls.
  
10.3 Si s'està exempt de l'obligació de presentar la declaració de l'impost sobre la renda de les persones físiques i del patrimoni, el sol·licitant haurà de presentar certificat negatiu d'Hisenda i justificarà els seus ingressos mitjançant els certificats de les empreses o organismes oficials (SERVEF, INEM, Seguretat Social, Conselleria de Benestar Social, etc.)
  
Article 11. Lloc i termini de presentació
  
11.1 Les sol·licituds es presentaran acompanyades de la documentació requerida en els articles 9 i 10, en la direcció territorial de la Conselleria de Benestar Social de la província del sol·licitant, sense perjuí del que estableix l'article 38.4 de la Llei 30/1992, de 26 de novembre, de Règim jurídic de les Administracions Públiques i del Procediment Administratiu Comú, modificada per la Llei 4/1999 de 13 de gener.
  
11.2 El termini de presentació de les sol·licituds s'iniciarà a partir de l'endemà de la publicació d'aquesta Ordre en el Diari Oficial de la Generalitat Valenciana i finalitzarà el 31 de juliol de 2002.
  
Article 12. Tramitació
  
12.1 Els òrgans receptors de les sol·licituds, les remetran amb tota la documentació a les direccions territorials de Benestar Social.
  
12.2 Rebudes les sol·licituds, les direccions territorials de Benestar Social les registraran, verificaran, i podran realitzar d'ofici les actuacions que consideren necessàries per a la determinació, el coneixement i la comprovació de les dades en virtut dels quals s'ha de pronunciar la resolució.
  
Quan la sol·licitud no reunisca els requisits exigits, o no s'acompanye la documentació, que d'acord amb aquesta Ordre resulte exigible, podrà requerir-se l'interessat perquè en el termini de 10 dies, esmene la falta o adjunte els documents preceptius, amb indicació que, si així no ho fera es tindrà per desistida en la seua petició, amb resolució prèvia que haurà de ser dictada en els termes previstos en l'article 42 de la Llei 30/1992, de 26 de novembre (LRJPAC), en redacció donada a aquest per la Llei 4/1999 de 13 de gener, de Modificació de la llei 30/1992.
  
12.3 S'estableix una Comissió Tècnica de Valoració, per cada una de les direccions territorials i una altra en la Direcció General de Serveis Socials integrada pel cap de Secció de Tercera Edat i dos tècnics de la Secció. Aquestes comissions tècniques tindran com a funció l'estudi, informe i valoració tècnica de les sol·licituds, que remetran a la Direcció General de Serveis Socials.
  
12.4 En qualsevol fase de la tramitació de l'expedient, a la vista de la documentació existent en el mateix i de les obligacions que s'adquireixen per la concessió de l'ajuda, es podran demanar informes als organismes i entitats que s'estime oportú i efectuar les comprovacions necessàries sobre l'exactitud de tot això.
  
Article 13. Resolució
  
13.1 La competència per a resoldre escau a la directora general de Serveis Socials per delegació del conseller de Benestar Social.
  
13.2 Atés que el pressupost destinat a aquestes ajudes és limitat, les sol·licituds es resoldran per ordre d'entrada, encara que podrà donar-se prioritat a les sol·licituds que acrediten major grau de necessitat, és a dir, que obtinguen major puntuació d'acord amb el barem sobre l'autonomia física i psíquica i barem sobre la situació social que figura en l'annex.
  
13.3 Les ajudes concedides tindran efectes a partir del dia u del mes següent a la data de la resolució.
  
El termini màxim per a resoldre les sol·licituds serà de sis mesos, comptadors des de la data d'entrada en qualsevol dels registres de l'òrgan competent per a resoldre. En tot cas es resoldrà amb anterioritat a la finalització de l'exercici 2002, tenint-s'hi en compte, a més, les data que establirà l'ordre que regule les operacions de tancament de l'exercici anteriorment ressenyat.
  
Totes les ajudes no resoltes en els terminis establits s'entendran denegades segons el que disposa l'article 43 la llei 30/1992, modificada per la Llei 4/1999, de LRJPAC.
  
13.4 Una vegada esgotat el crèdit consignat, no es podran dictar més resolucions per la directora general de Serveis Socials a l'empara d'aquesta ordre, circumstància que s'haurà de publicar en el Diari Oficial de la Generalitat Valenciana.
  
13.5 En el cas que una persona inclosa en l'àmbit d'aplicació del programa no en faça ús sense causa justificada en el termini dels 30 dies següents a la notificació, perdrà el dret que li haguera sigut reconegut i dictarà a aquest efecte una resolució la directora general de Serveis Socials en la qual aquest es declare caducat.
  
Article 14. Recursos
  
Contra les resolucions de concessió o denegació d'una ajuda, podrà interposar-se potestativament recurs de reposició davant del mateix òrgan que l'ha dictat, en el termini d'un mes comptador des de l'endemà de la seua notificació, d'acord amb els articles 116 i 117 de la Llei 30/1992, modificada per la Llei 4/1999, de 13 de gener, de Règim Jurídic de les Administracions públiques i Procediment Administratiu Comú o bé pot interposar-se directament recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptadors des de l'endemà de la seua notificació, d'acord amb el que disposen els articles 10 i 46 de la Llei 29/1998, de 13 de juliol, Reguladora de la jurisdicció Contenciosa Administrativa.
  
Article 15. Modificació de situacions
  
15.1 L'ajuda concedida per la Generalitat Valenciana es mantindrà durant tot l'exercici, llevat que concórreguen circumstàncies molt excepcionals en la situació dels beneficiaris i per això, els interessats sol·liciten a la Direcció General de Serveis Socials la seua revisió.
  
15.2 Quan un beneficiari del programa considere que s'han modificat les circumstàncies que van servir de base per a dictar la resolució, podrà dirigir a l'administració una sol·licitud de revisió d'aquesta adjuntant la documentació que considere adequada per a justificar la seua pretensió.
  
15.3 La directora general de Serveis Socials, una vegada examinada la sol·licitud, dictarà la resolució que escaiga d'acord amb els criteris i requisits establits en aquesta ordre.
  
Article 16. Obligacions dels residents
  
16.1 Facilitar als òrgans competents a requeriment d'ells, tota la informació econòmica, fiscal, laboral, tècnica i de qualsevol tipus que els siga sol·licitada i que resulte necessària per a assegurar el compliment de la finalitat de l'ajuda concedida.
  
16.2 Notificar a l'òrgan competent en matèria de serveis socials la sol·licitud i concessió de tota ajuda per part d'altres administracions o entitats públiques o privades per a la mateixa finalitat. En el cas que aquestes ajudes foren diferents de les inicials previstes en la sol·licitud, el sol·licitant sotmetrà l'expedient, per al seu estudi, a l'òrgan competent, que podrà augmentar o disminuir la quantitat inicialment concedida mitjançant l'oportuna resolució.
  
16.3 Assumir les actuacions de control financer que escaiguen a la Intervenció General en relació amb la subvenció.
  
16.4. Abonar a la residència la quantitat que li corresponga en concepte d'aportació personal i familiar, segons el que estableix la resolució de la seua ajuda.
  
16.5. Observar les normes de convivència i de respecte mutu, amb la resta dels residents i amb el personal en la residència en què se trobe atés.
  
16.6. L'incompliment de qualsevol dels requisits anteriors podrà donar lloc a l'anul·lació de l'ajuda concedida.
  
Article 17. Pagament i justificació de les estades en les residències
  
17.1 El beneficiari rebrà la subvenció concedida mitjançant la seua deducció de l'import de la factura de l'estada en el moment en què la Generalitat Valenciana abone aquesta directament a la residències acollides al programa objecte d'aquesta convocatòria.
  
17.2 Les residències acollides al programa presentaran mensualment en les direccions territorials de Benestar Social una relació nominal dels residents que tinguen acollits per mitjà d'aquest sistema junt amb les corresponents factures, a les quals s'adjuntarà la conformitat de la prestació del servei per part del beneficiari.
  
L'esmentada relació es referirà als residents atesos durant el mes immediatament anterior.
  
17.3 La direcció territorial de Benestar Social procedirà a comprovar i aprovar la documentació presentada, verificant el compliment de la finalitat objecte del programa i emetent el certificat corresponent. La Conselleria de Benestar Social procedirà al reconeixement de l'obligació i proposta de pagament a favor de cada una de les residències prestadores del servei, i es procedirà, a aquest efecte, a realitzar la liquidació mensual que escaiga, atenent a les altes i les baixes que s'hi hagueren produït.
  
17.4 En el cas que un beneficiari d'aquest sistema siga ingressat en un centre hospitalari, la residència seguirà rebent el 75% de les quantitats íntegres/diàries que corresponguen en qualitat de reserva de plaça. El càlcul s'efectuarà per dies durant el temps que romanga hospitalitzat.
  
Si durant el període que dure l'hospitalització, el sol·licitant o la seua família manifesten de forma expressa el seu desig de no tornar al mateix centre, s'entendrà que causa baixa en el moment que la residència reba la comunicació per escrit, i la residència percebrà el 75% del preu de la plaça amb el límit màxim de la data assenyalada, i podrà conseqüentment la residència disposar d'aquesta plaça per a un altre usuari.
  
17.5 En cas d'alta o baixa, durant el mes, per qualsevol motiu, d'un beneficiari acollit al programa, la proposta de pagament a la residència acollidora es prorratejarà per les nits que haja romàs ingressat.
  
Article 18. Revisió
  
18.1 Es podrà dictar una resolució de deixar sense efectes, minoració i si és procedent, reintegrament dels imports aportats per la Generalitat Valenciana rebuts per les residències, així com els interessos de demora des del moment del pagament de l'ajuda, en els supòsits de l'article 47.9 del Decret Legislatiu de 26 de juny de 1991, del Consell de la Generalitat Valenciana, pel qual s'aprova el Text Refós de la Llei d'Hisenda Pública de la Generalitat Valenciana, sempre que aquests supòsits siguen imputables als titulars de les residències.
  
18.2 El procediment s'iniciarà d'ofici com a conseqüència de la mateixa iniciativa de l'òrgan competent, d'una ordre superior, de la petició raonada d'altres òrgans que tinguen atribuïdes o no facultats d'inspecció en la matèria, o de la formulació d'una denúncia.
  
18.3 En la tramitació del procediment es garantirà, en tot cas, el dret de la persona interessada a l'audiència.
  
18.4 El termini màxim per a resoldre serà de sis mesos des del moment en què va ser incoat l'expedient de revocació o minoració.
  
18.5 Les quantitats que s'hauran de reintegrar tindran la consideració d'ingrés de dret públic als efectes del procediment aplicable a la seua cobrança.
  
DISPOSICIONS ADDICIONALS
  
Primera
  
Els beneficiaris d'aquestes ajudes durant l'any 2001 quedaran acollits automàticament al programa objecte d'aquesta convocatòria, i independentment de la data de la resolució tindran efectes econòmics des de l'1 de gener de 2002, sempre que complisquen els requisits establits en aquesta ordre, si bé, i a fi d'actualitzar l'import de les ajudes corresponents, hauran de presentar en el termini de dos mesos a partir de la publicació d'aquesta ordre, la següent documentació:
  
- Ratificació de la sol·licitud que comportarà l'acceptació de les bases d'aquesta convocatòria.
  
- Full de dades econòmiques degudament formalitzada firmades on conste la conformitat dels fills
  
- Certificat de pensió o pensions de l'any 2002.
  
- Fotocòpia de la declaració de renda i/o patrimoni corresponent a l'exercici de 2000, certificat negatiu d'Hisenda del beneficiari i del cònjuge si és procedent o autorització d'accés a dades personals (segons model de l'annex), d'acord amb el que preveu l'article 6 de la LO 15/1999.
  
- Declaració de renda de la unitat familiar dels fills del sol·licitant o certificat negatiu d'Hisenda corresponent a l'exercici de 2000.
  
- Certificat mèdic segons model establit quan hi haja hagut una modificació substancial en l'estat de salut del beneficiari i/o sol·licitant.
  
Segona
  
Les sol·licituds per a ajudes d'aquest programa, presentades a l'empara de l'Ordre 20 de desembre de 2000, de la Conselleria de Benestar Social, que no hagen sigut resoltes, tindran prioritat sobre les sol·licituds noves per a acollir-se a aquest programa, si bé la data d'efectes econòmics serà la que s'estableix en l'article 13.3 d'aquesta ordre. Per a això, hauran de presentar la documentació especificada en el punt anterior en el termini de dos mesos, comptadors a partir de l'entrada en vigor de l'ordre. Passat aquest termini es consideraran com a noves sol·licituds.
  
La prioritat establida en el paràgraf anterior no serà aplicable a les persones vàlides, d'acord amb el que estableix l'article 2.3.
  
Tercera
  
A fi de no perjudicar a persones majors en situació d'abandó i en situacions d'excepcional gravetat social que puguen afectar aquests o les seues famílies, la Direcció General de Serveis Socials, a la vista de l'informe social i/o la documentació que l'acredite, i amb la proposta prèvia de la Comissió Tècnica, podrà resoldre de forma motivada aquestes ajudes encara que falte algun dels requisits establits en aquesta ordre. En tot cas, haurà de constar en l'expedient clarament la referència al supòsit que es tracte i la dificultat de satisfer la necessitat plantejada considerant en la seua totalitat els requisits assenyalats, que en cap cas no seran els relatius a la capacitat d'aportació econòmica del beneficiari.
  
DISPOSICIONS FINALS
  
Primera
  
L'eficàcia d'aquesta ordre quedarà condicionada a l'existència de crèdit adequat i suficient per a atendre les referides ajudes en els pressupostos de l'exercici 2002. Una vegada existisca el mencionat crèdit, mitjançant una resolució d'aquesta Conselleria es donarà publicitat a aquest i a la línia pressupostària que finançarà les ajudes.
  
Segona
  
Es faculta la Secretaria General i a la Direcció General de Serveis Socials perquè dicten les instruccions necessàries per al desenvolupament d'aquesta ordre.
  
Tercera
  
Aquesta ordre entrarà en vigor l'endemà de la seua publicació en el Diari Oficial de la Generalitat Valenciana.
  
Quarta
  
Contra l'ordre de convocatòria que esgota la via administrativa, podrà interposar-se, recurs contenciós administratiu, davant del Tribunal Superior de Justícia de la Comunitat Valenciana, en el termini de dos mesos comptadors a partir de l'endemà de la seua publicació d'acord amb el que disposa l'article 10, 14, 46 de la 29/1998 de 13 de juliol, Reguladora de la Jurisdicció Contenciosa Administrativa.
  
València, 3 de desembre de 2001
  
El conseller de Benestar Social,
  
RAFAEL BLASCO CASTANY
  
ANNEX I
  
Barem sobre autonomia psíquica i física
  
A) Atencions que necessita Punts
  
Mobilitat
  
- Camina amb normalitat 0
  
- Camina amb dificultat o amb ajuda de bastó 2
  
- Camina amb ajuda de crosses, caminador, etc. 4
  
- En cadira de rodes o allitat 6
  
Vestimenta
  
- Es vesteix sense ajuda i correctament 0
  
- Es vesteix a soles però incorrectament 2
  
- Necessita alguna ajuda per a vestir-se 3
  
- Incapaç de vestir-se sense ajuda 4
  
Endreça
  
- S'endreça sense ajuda 0
  
- S'endreça a sol però incorrectament 2
  
- Necessita ajuda per a endreçar-se 3
  
- Incapaç d'endreçar-se sense ajuda 4
  
Alimentació
  
- S'alimenta correctament i sense ajuda 0
  
- S'alimenta amb ajuda mínima 2
  
- Necessita ajuda amb freqüència 3
  
- És incapaç d'alimentar-se, necessita ajuda sempre 4
  
Continència d'esfínters
  
- Continència completa 0
  
- Incontinència ocasional 2
  
- Incontinència freqüent 3
  
- Incontinència completa 4
  
B) Limitacions que pateix
  
Limitació visual
  
- Cap o lleu 0
  
- Moderada 0,50
  
- Important 1
  
- Total 2
  
Limitació auditiva
  
- Cap 0
  
- Lleu 0,50
  
- Moderada 1
  
- Important 2
  
C) Situació psíquica
  
Orientació en el temps i en l'espai
  
- Completament orientat 0
  
- Desorientació ocasional 1
  
- Desorientació freqüent 2
  
- Completament desorientat 3
  
Incoherències en la comunicació
  
- Cap o lleu 0
  
- Moderada 1
  
- Important 2
  
- Total 3
  
Estat emocional
  
- Normal 0
  
- Inestable 1
  
- Alterat 2
  
- Depressiu 3
  
Trastorns en la conducta
  
- Cap 0
  
- Lleugers 2
  
- Moderats 3
  
- Importants 4
  
Trastorns en la memòria
  
- Cap 0
  
- Lleugers 0,50
  
- Moderats 0,75
  
- Importants 1
  
D) Estabilitat de l'estat de salut
  
Deterioració progressiva lenta 0
  
Deterioració progressiva moderada 1
  
Deterioració progressiva accelerada 2
  
Deterioració progressiva molt accelerada 3
  
E) Per altres situacions no especificades
  
en apartats anteriors
  
que es desprenguen del diagnòstic mèdic fins a 5
  
ANNEX II
  
Barem situació social
  
I. Ajuda que necessita per a realitzar les activitats instrumentals de la vida diària
  
Cobertura de les necessitats primàries:
  
- Totalment dependent 8 punts
  
- Necessita ajuda quasi a diari 6 punts
  
- Necessita ajuda mínima 1 punts
  
Realització de les tasques domèstiques
  
- Totalment dependent 5 punts
  
- Necessita ajuda quasi a diari 4 punts
  
- Necessita ajuda mínima 1 punts
  
Comunicació social
  
- Totalment dependent 3 punts
  
- Necessita ajuda quasi a diari 2 punts
  
- Necessita ajuda mínima 1 punt
  
II. Suport social que rep
  
- Cap 16 punts
  
- Escàs suport 14 punts
  
- Suport insuficient i extern 8 punts
  
III. Situació de la família que recolza la persona major
  
- Conflicte familiar 8 punts
  
- Males relacions familiars 6 punts
  
?Càrregues familiars greus 4 punts
  
- Obligat a rotar per domicilis 4 punts
  
IV. Situació de la vivenda
  
- Sense vivenda 10 punts
  
- Vivenda amb barrreres ..8 punts
  
- Vivenda amb escasses condicions 6 punts
  
V. Agrupació familiar
  
- Ingressar amb familiar assistit 10 punts
  
VI. Per tenir mes de 80 anys 5 punts
  
VII. Per altres circumstàncies no considerades
  
en apartats anteriors que es desprenguen de
  
l'informe social fins a 5 punts
  
ANNEX IV
  
(Nombre) ..., amb document nacional d'identitat ..., com a representant legal de la Residència de Tercera Edat ..., sítia a ..., en el carrer ..., número ..., autoritzada per la Direcció General de Serveis Socials mitjançant Resolució número - de data ?, amb una capacitat de -
  
EXPOSA
  
Que es troba interessat que la residència, les dades de la qual s'expressen dalt, participe en el programa de Bo Residència, manifestant el seu compromís d'acceptar i complir tots els requisits establits en la convocatòria, així com atenir-se a les indicacions que per a la bona marxa d'aquest li proporcione la Direcció General de Serveis Socials.
  
Per tot això
  
SOL·LICITA:
  
\* L'adhesió a aquest programa amb un nombre de - per a atendre a beneficiaris vàlids, semiassistits i assistits.
  
\* L'adhesió a aquest programa amb un nombre de - per a atendre beneficiaris supraassistits.
  
Així mateix manifesta que és conscient que l'omissió, falsedat, o l'incompliment d'algun dels requisits exigits en la convocatòria, donarà lloc a la seua exclusió com a centre col·laborador d'aquest programa, sense perjuí d'altres sancions administratives que puguen imposar-se d'acord amb el que estableix la Llei de Serveis Socials i la resta de normativa vigent.
  
..., ... d ... de 200-
  
EL REPRESENTANT LEGAL DE LA RESIDÈNCIA
  
DIRECTORA GENERAL DE SERVEIS SOCIALS
  
C/ Colom 80
  
46624 VALÈNCIA
  
PLA DE MILLORA ASSISTENCIAL (PMA)
  
1. Indicadors de qualitat.
  
Els indicadors de qualitat dels centres residencials de tercera edat i de centres de dia de la Comunitat Valenciana que es tindran com a referència i objectiu del Pla de Millora de Millora Assistencial són els següents:
  
INDICADORS DE LA DIMENSIÓ 1: ATENCIÓ A LA PERSONA
  
1. Informació del resident durant el procés d'ingrés
  
2. Professional de referència
  
3. Realització valoració geriàtrica integral
  
4. Pla d'atenció personalitzat interdisciplinar
  
5. Seguiment del Pla d'Atenció personalitzat
  
6. Planificació de la dieta
  
7. Valoració del risc nutricional
  
8. Magatzematge segur i custodiat de la medicació
  
9. Administració de fàrmacs
  
10. Programa de prevenció de lesions per pressió
  
11. Mobilització de residents
  
12. Programa de prevenció de caigudes
  
13. Programa d'estimulació cognitiva
  
14. Programa de manteniment de funcions i promoció de l'autonomia
  
15. Protocols bàsics
  
INDICADORS DE LA DIMENSIÓ 2: RELACIONS I DRETS DEL RESIDENT
  
16. Preservació de la confidencialitat i gestió de la informació
  
17. Formació sobre la preservació de la intimitat del resident
  
18. Existència d'armari individual amb clau i clau de l'habitació
  
19. Enquesta de satisfacció periòdica
  
20. Sistema de gestió dels suggeriments i de les reclamacions
  
21. Programa d'acollida i integració dels residents al centre
  
22. Potenciació de vincles i relació amb les famílies
  
23. Horari de visites
  
24. Participació en les decisions organitzatives
  
INDICADORS DE LA DIMENSIÓ 3: ENTORN I SERVEIS HOTELERS
  
25. Pla d'animació sociocultural i de foment de la convivència
  
26. Suport a les persones amb dependència per a menjar
  
27. Higiene personal i imatge del resident
  
28. Nivell de neteja i higiene del centre
  
29. Protocol de trasllat i acompanyament
  
3.4. INDICADORS DE LA DIMENSIÓ 4: ORGANITZACIÓ
  
30. Equipament adequat a les necessitats dels residents
  
31. Funcionament de l'equip interdisciplinar
  
32. Formació continuada
  
33. Documentació d'atenció al resident.
  
La descripció dels indicadors, on es detalla el criteri, la justificació, la fórmula, la definició de termes, la font de dades, el tipus i l'estàndard de cada un d'ells, estan a disposició de la Direcció General de Serveis Socials.
  
2. Els centres que s'integren en aquest projecte assumiran els següents compromisos:
  
1. Inici al llarg de l'any 2002 de la primera fase de l'avaluació per a establir la situació del centre en relació amb els indicadors establits.
  
2. Compromís a establir un pla de millora orientat a aconseguir els nivells mínims fixats per a cada indicador.
  
3. Realitzar una segona avaluació sobre els mateixos indicadors transcorregut un temps mínim de 24 mesos i un màxim de 30.
  
4. Compromís d'entregar a la Direcció General de Serveis Socials un informe agregat o complementari de cada una de les avaluacions.
  
5. Inclusió en el seguiment informàtic dels centres residencials de tercera edat que poguera establir-se per la Direcció General de Serveis Socials.
  
3. Compromís de la DGSS.
  
1. La Conselleria de Benestar Social atorgarà als centres que participen en el projecte de compromís de millora el distintiu «Centre integrant en el projecte de compromís de millora assistencial».
  
Els centres podran exhibir aquest distintiu en les seues instal·lacions, documents i suports de comunicació en les seues relacions externes.
  
2. La Direcció General de Serveis Socials recolzarà el PMA amb actuacions públiques de reconeixement social.
  
4. Requisits de l'empresa avaluadora.
  
L'avaluació podrà ser realitzada per qualsevol empresa sempre que reunisca almenys els següents requisits:
  
a) Experiència demostrable en l'àmbit de l'avaluació externa de la qualitat de serveis socials.
  
b) En casos d'utilitzar més d'un avaluador l'organització ha d'aportar prova de concordança entre l'equip certificada per una entitat independent.
  
c) Mostratge aleatori i significatiu de casos explicitat.
  
d) Depositar en l'administració els procediments d'avaluació utilitzats i còpia dels procediments ètics de l'organització.
  
e) Certificat d'independència d'interessos amb les entitats avaluades.
  
5. Requisits de l'encàrrec.
  
S'estableixen com a característiques de l'avaluació:
  
1. Revisió en cada centre amb procediments explícits i per part de personal especialment entrenat dels indicadors aprovats en el projecte de millora Externa de Qualitat.
  
2. En cas d'utilitzar-se més d'un avaluador ha de mostrar-se la concordança entre els membres de l'equip.
  
3. Informe individual per al centre amb recomanacions.
  
4. Informe agregat per a l'administració.
  
De conformitat amb allò disposat en l'article 6 de la Llei Orgànica 15/1999, de 13 de desembre, de Protecció de Dades de Caràcter Personal, AUTORITZE expressament la Conselleria de Benestar Social perquè puga accedir a les meues dades personals que obren als fitxers de les administracions tributàries i de la Seguretat Social, als únics efectes de verificació del compliment dels requisits i condicions necessàries per a gaudir de les ajudes d'aquesta convocatòria
  
SI NO
  
?, ... d ... de 200-